

**คู่มือแนวปฏิบัติเพื่อใช้ในการสอบทานการชำระค่าธรรมเนียมใบอนุญาตรายปีในกิจการกระจายเสียงและกิจการโทรทัศน์**

**มีนาคม ๒๕๕๗**

**กลุ่มงานค่าธรรมเนียมและอัตราค่าบริการในกิจการกระจายเสียงและกิจการโทรทัศน์**

**สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ**

สารบัญ

|  |  |  |
| --- | --- | --- |
|  |  | หน้า |
| ๑. | บทนำ | ๒ |
| ๒. | หลักการในการพิจารณารายได้ | ๓ |
| ๓. | ประเภทของรายได้ที่นำมาคำนวณค่าธรรมเนียมใบอนุญาตรายปี | ๕ |
| ๔. | รายละเอียดของแต่ละประเภทของรายได้หลักๆที่นำมาคำนวณค่าธรรมเนียมใบอนุญาตรายปี | ๖ |
| ๕. | ประเภทของรายได้ที่ไม่นำมาคำนวณค่าธรรมเนียมใบอนุญาตรายปี | ๙ |
| ๖. | รายได้ที่นำมาคำนวณค่าธรรมเนียมใบอนุญาตรายปีตามประเภทใบอนุญาต | ๑๐ |

# บทนำ

คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ได้ออกประกาศ กสทช. เรื่อง ค่าธรรมเนียมใบอนุญาตประกอบกิจการกระจายเสียงหรือกิจการโทรทัศน์ พ.ศ. ๒๕๕๕ ซึ่งกำหนดให้ผู้รับใบอนุญาตมีหน้าที่ต้องชำระค่าธรรมเนียมใบอนุญาตรายปีปีละครั้ง โดยให้นำรายได้จากการประกอบกิจการที่เกิดขึ้นในรอบระยะเวลาบัญชีของผู้รับใบอนุญาตมาคำนวณค่าธรรมเนียมใบอนุญาตรายปี และสำนักงาน กสทช. มีหน้าที่สอบทานรายได้จากการประกอบกิจการที่ผู้รับใบอนุญาตนำมาใช้เป็นฐานในการคำนวณค่าธรรมเนียมใบอนุญาตรายปีให้แล้วเสร็จภายในระยะเวลาเก้าสิบวันนับจากวันที่สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (สำนักงาน กสทช.) ได้รับงบการเงินประจำปีที่มีการแสดงรายละเอียดรายได้จากการประกอบกิจการที่ผ่านการรับรองจากผู้สอบบัญชีรับอนุญาตตามกฎหมาย หรือสำนักงานการตรวจเงินแผ่นดิน หรือข้อมูลที่จำเป็นอื่นใดอย่างครบถ้วน

เนื่องจากประกาศ กสทช. เรื่อง ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์ พ.ศ. ๒๕๕๕ ข้อ ๖.๕ สำนักงานมีหน้าที่สอบทานรายได้จากการประกอบกิจการที่ผู้รับใบอนุญาตนำมาใช้เป็นฐานในการคำนวณค่าธรรมเนียมใบอนุญาตรายปีให้แล้วเสร็จภายในระยะเวลาเก้าสิบวัน นับจากวันที่สำนักงานได้รับงบการเงินฯ ดังนั้น เพื่อให้มีหลักเกณฑ์ แนวทางในพิจารณารายได้จากการประกอบกิจการที่นำมาใช้เป็นฐานในการคำนวณค่าธรรมเนียมใบอนุญาตรายปี สำนักงานจึงได้จัดทำแนวทางในการพิจารณารายได้จากการประกอบกิจการที่นำมาใช้เป็นฐานในการคำนวณค่าธรรมเนียมใบอนุญาตรายปี โดยได้มีการจัดประชุมรับฟังความคิดเห็นกลุ่มเฉพาะกลุ่ม (Focus Group) เรื่องแนวทางในการพิจารณารายได้จากการประกอบกิจการที่นำมาใช้เป็นฐานในการคำนวณค่าธรรมเนียมใบอนุญาตรายปี เมื่อวันที่ ๕ สิงหาคม ๒๕๕๖ และวันที่ ๒๖ สิงหาคม ๒๕๕ ทั้งนี้ ผลการประชุมรับฟังความคิดเห็นกลุ่มเฉพาะกลุ่ม (Focus Group) ดังกล่าว ที่ประชุมคณะกรรมการกิจการกระจายเสียงและกิจการโทรทัศน์ (กสท.) ครั้งที่ ๓๔/๒๕๕๖ เมื่อวันที่ ๑๖ กันยายน ๒๕๕๖ ได้มีมติเห็นชอบในหลักการจัดทำแนวทางในการพิจารณารายได้ที่นำมาคำนวณค่าธรรมเนียมรายปี ตามที่สำนักงาน กสทช. เสนอ โดยให้ปรับแก้ไขตามความเห็นของที่ประชุม กสท. พร้อมทั้ง มอบหมายให้สำนักงาน กสทช. นำหลักการมาใช้ในการจัดทำคู่มือแนวปฏิบัติ (Guideline) เพื่อใช้ในการสอบทานการชำระค่าธรรมเนียมใบอนุญาตรายปีต่อไป

สำหรับคู่มือแนวปฏิบัติเพื่อใช้ในการสอบทานการชำระค่าธรรมเนียมใบอนุญาตรายปีฉบับนี้ ประกอบด้วยหลักการในการพิจารณารายได้จากการประกอบกิจการกระจายเสียงและกิจการโทรทัศน์ที่ต้องนำมาคำนวณค่าธรรมเนียมใบอนุญาตรายปี และประเภทของรายได้ที่ต้องนำมาคำนวณค่าธรรมเนียมใบอนุญาตรายปี พร้อมคำอธิบายรายละเอียดแต่ละประเภทรายได้ ทั้งนี้ ที่ประชุม กสท. ครั้งที่ ๘/๒๕๕๗ เมื่อวันที่ ๓ มีนาคม ๒๕๕๗ ได้ให้ความเห็นชอบคู่มือแนวปฏิบัติเพื่อใช้ในการสอบทานการชำระค่าธรรมเนียมใบอนุญาตรายปีในกิจการกระจายเสียงและกิจการโทรทัศน์ฉบับนี้ต่อไป

หลักการในการพิจารณารายได้

ปัจจุบัน กสทช. ได้มีประกาศที่เกี่ยวข้องกับการกำหนดนิยามของรายได้จากการประกอบกิจการกระจายเสียงและกิจการโทรทัศน์อยู่หลายฉบับ โดยนิยามของรายได้ที่ให้ไว้ในประกาศต่างๆมีความแตกต่างกันบ้างตามประเภทของใบอนุญาต และยังไม่มีการตีความกำหนดอย่างชัดเจนในกรณีของ “รายได้ที่เกี่ยวเนื่องกับการให้บริการของผู้รับใบอนุญาต” ว่าหมายถึงรายได้ประเภทใด ดังนั้น เพื่อให้การพิจารณาค่าธรรมเนียมใบอนุญาตรายปีสอดคล้องกันระหว่างผู้รับใบอนุญาตแต่ละประเภท และมีหลักเกณฑ์ที่ชัดเจนในการพิจารณารายได้ที่เกี่ยวเนื่องกับการให้บริการของผู้รับใบอนุญาต สำนักงาน กสทช. จึงได้กำหนด “หลักการในการพิจารณารายได้จากการประกอบกิจการกระจายเสียงและกิจการโทรทัศน์ที่ต้องนำมาคำนวณค่าธรรมเนียมใบอนุญาตรายปี” ไว้ ๒ ข้อใหญ่ ดังนี้

1. **การนิยามประเภทของรายได้ตามบทบัญญัติของกฎหมาย (ประกาศ กสทช. ที่เกี่ยวข้อง)**

| **ประเภทรายได้** | **ประกาศ** | **นิยามตามประกาศ** |
| --- | --- | --- |
| **รายได้** | ประกาศ กสทช. เรื่อง ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์ พ.ศ. ๒๕๕๕ | “รายได้” หมายถึง รายได้ก่อนหักค่าใช้จ่ายจากการให้บริการของผู้รับใบอนุญาต ค่าสมาชิก รายได้จากการโฆษณาทั้งทางตรงและทางอ้อม หรือรายได้อื่นที่เกี่ยวเนื่องกับการให้บริการของผู้รับใบอนุญาต |
| ประกาศ กสทช.เรื่อง หลักเกณฑ์และวิธีการอนุญาตการให้บริการสิ่งอำนวยความสะดวกด้านกระจายเสียงหรือโทรทัศน์ พ.ศ. ๒๕๕๕ | “รายได้” หมายความว่า รายได้จากการให้บริการของผู้รับใบอนุญาต หรือรายได้อื่นที่เกี่ยวเนื่องกับการให้บริการของผู้รับใบอนุญาต |
| ประกาศ กสทช.เรื่อง หลักเกณฑ์และวิธีการอนุญาตการให้บริการโครงข่ายกระจายเสียงหรือโทรทัศน์ พ.ศ. ๒๕๕๕ | “รายได้” หมายความว่า รายได้จากการให้บริการของผู้รับใบอนุญาต ค่าสมาชิก ค่าการโฆษณาทั้งทางตรงและทางอ้อม หรือรายได้อื่นที่เกี่ยวเนื่องกับการให้บริการของผู้รับใบอนุญาต |
| ประกาศ กสทช.เรื่อง หลักเกณฑ์และวิธีการอนุญาตการให้บริการกระจายเสียงหรือโทรทัศน์ พ.ศ. ๒๕๕๕ | “รายได้” หมายความว่า รายได้จากการให้บริการของผู้รับใบอนุญาต ค่าสมาชิก ค่าการโฆษณาทั้งทางตรงและทางอ้อม หรือรายได้อื่นที่เกี่ยวเนื่องกับการให้บริการของผู้รับใบอนุญาต |
| **การบริจาค** | ประกาศ กสทช.เรื่อง หลักเกณฑ์และวิธีการอนุญาตการให้บริการกระจายเสียงหรือโทรทัศน์ พ.ศ. ๒๕๕๕ | “การบริจาค” หมายความว่า การให้เงิน ทรัพย์สิน หรือสิ่งอื่นใดที่มิใช่การสนับสนุนรายการใดโดยเฉพาะ โดยไม่มีการกำหนดเงื่อนไขการให้ซึ่งอาจเกิดจากการเชิญชวน ระดมทุน เป็นต้น |
| **การอุดหนุน** | ประกาศ กสทช.เรื่อง หลักเกณฑ์และวิธีการอนุญาตการให้บริการกระจายเสียงหรือโทรทัศน์ พ.ศ. ๒๕๕๕ | “การอุดหนุน” หมายความว่า การให้เงิน ทรัพย์สิน หรือสิ่งอื่นใด โดยต้องไม่มีวัตถุประสงค์ที่ขัดต่อการประกอบกิจการของผู้รับใบอนุญาต หรือการอุดหนุนจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ แล้วแต่กรณี ทั้งนี้สำหรับกิจการบริการชุมชนจะต้องมิใช่การสนับสนุนรายการใดโดยเฉพาะ |

**๒. การกำหนดประเภทของรายได้โดยอ้างอิงจากหลักการ “รายได้ที่เกิดจากการให้บริการหรือที่เกี่ยวข้องกับการให้บริการภายใต้ขอบเขตใบอนุญาตที่ได้รับหรือรายได้นั้นจะไม่สามารถเกิดขึ้นได้หากไม่ได้รับอนุญาตให้ประกอบกิจการ”** โดยพิจารณาตามหลักเกณฑ์ดังนี้

๒.๑ รายได้ที่เกิดจากการให้บริการตามขอบเขต รวมถึงเงื่อนไข ข้อตกลง การใช้ส่วนใดส่วนหนึ่งหรือทั้งหมดที่เกี่ยวข้องกับขอบเขตการให้บริการที่ได้รับอนุญาตจะต้องนำมารวมเป็นรายได้ที่จะต้องชำระค่าธรรมเนียมใบอนุญาตรายปี

๒.๒ รายได้ที่ไม่สามารถชี้แจงและแสดงหลักฐานให้เป็นที่ประจักษ์ได้ว่าไม่เกี่ยวข้องกับการให้บริการหรือที่เกี่ยวข้องกับขอบเขตการให้บริการที่ได้รับใบอนุญาต จะถือว่ารายได้ดังกล่าวเป็นรายได้ที่จะต้องชำระค่าธรรมเนียมใบอนุญาตรายปี

## ประเภทของรายได้ที่นำมาคำนวณค่าธรรมเนียมใบอนุญาตรายปี

จากหลักการในการพิจารณารายได้จากการประกอบกิจการกระจายเสียงและกิจการโทรทัศน์ที่ต้องนำมาคำนวณค่าธรรมเนียมใบอนุญาตรายปีตามหลักการที่ได้กล่าวมาแล้วข้างต้น สามารถจำแนกประเภทของรายได้จากการประกอบกิจการที่ต้องนำมาคำนวณค่าธรรมเนียมใบอนุญาตรายปี ได้ ดังนี้

1. รายได้จากการให้บริการ

๑.๑ รายได้จากหน่วยงานของรัฐ หรือองค์กรอื่น เพื่อสนับสนุนสถานี ทางตรงและทางอ้อม

๑.๒ รายได้จากการให้เช่าใช้โครงข่ายกระจายเสียงและโทรทัศน์ทั้งทางสายและไร้สาย

๑.๓ รายได้จากช่องรายการพิเศษ (premium) หรือบริการเสริมอื่นๆ

๑.๔ รายได้จากการให้เช่าโครงสร้างพื้นฐาน สิ่งอำนวยความสะดวก และส่วนประกอบที่จำเป็น

๑.๕ รายได้หรือสินทรัพย์ที่เป็นต่างตอบแทนอื่นใดในการให้บริการ

1. ค่าสมาชิก
2. รายได้จากการโฆษณาทั้งทางตรงและทางอ้อม
3. รายได้อื่นที่เกี่ยวเนื่องกับการให้บริการของผู้รับใบอนุญาต

๔.๑ รายได้จากการแบ่งเวลาให้ดำเนินรายการ

๔.๒ รายได้หรือสินทรัพย์จากการร่วมธุรกิจที่เกี่ยวข้องกับขอบเขตบริการที่ได้รับอนุญาต

๔.๓ รายได้จากการหาประโยชน์จากการขายต่อช่องรายการ เพื่อไปแพร่ภาพหรือเสียง โดยผู้รับอนุญาตรายอื่นๆ

๔.๔ รายได้จากการ ขาย ติดตั้ง หรือบำรุงรักษา ในอุปกรณ์รับสัญญาณและอุปกรณ์เกี่ยวเนื่องต่างๆ ทางตรง และทางอ้อม ที่เป็นส่วนหนึ่งของการสร้างเงื่อนไขการใช้บริการ หรือที่บังคับต้องซื้อร่วมกับการใช้บริการ

๔.๕ รายได้จากค่าธรรมเนียม ค่าปรับ ในบริการที่ได้รับอนุญาต

๔.๖ รายได้จากการขายข้อมูล

1. รายได้/สินทรัพย์ จากการบริจาค การอุดหนุนการให้บริการโดยตรงของสถานี
2. รายได้จากการอุดหนุนจากกองทุนวิจัยและพัฒนาฯ เพื่อประโยชน์สาธารณะ
3. รายได้อื่น

**รายละเอียดของแต่ละประเภทของรายได้หลักๆที่นำมาคำนวณค่าธรรมเนียมใบอนุญาตรายปี**

1. **รายได้จากการให้บริการ**

 **๑.๑ รายได้จากหน่วยงานของรัฐ หรือองค์กรอื่น เพื่อสนับสนุนสถานี ทางตรงและทางอ้อม** หมายถึงเงินอุดหนุน เงินสนับสนุนหรือเงินบริจาคที่ผู้ได้รับใบอนุญาตได้รับจากหน่วยงานรัฐ มูลนิธิ หรือนิติบุคคลอื่นใด เพื่อการดำเนินกิจการตามวัตถุประสงค์ของใบอนุญาตประกอบกิจการหรือเพื่อเป็นการต่างตอบแทนในการให้บริการ ทั้งโดยทางตรงและทางอ้อม ถือเป็นรายได้ที่ต้องนำมาคำนวณค่าธรรมเนียมใบอนุญาตรายปี

 **๑.๒ รายได้จากการให้เช่าใช้โครงข่ายกระจายเสียงและโทรทัศน์ทั้งทางสายและไร้สาย** หมายถึงรายได้จากการให้เช่าใช้โครงข่ายกระจายเสียงหรือโทรทัศน์ (หรือ platform) ถือเป็นรายได้หลักที่เกิดจากการให้บริการหรือการให้เช่าใช้โครงข่ายกระจายเสียงหรือโทรทัศน์ ทั้งการให้บริการผ่านโครงข่ายแบบใช้สาย (Wireline network) เช่น โครงข่ายสายทองแดง โครงข่ายเคเบิ้ล โครงข่ายใยแก้วนำแสง โครงข่ายสายไฟฟ้า หรือโครงข่ายอื่นๆ เป็นต้น และการให้บริการผ่านโครงข่ายแบบไร้สาย (Wireless network) เช่น โครงข่ายใช้คลื่นความถี่ภาคพื้นดิน โครงข่ายโทรทัศน์ผ่านดาวเทียม เป็นต้น

 **๑.๓ รายได้จากช่องรายการพิเศษ (premium) หรือบริการเสริมอื่นๆ** หมายถึงรายได้จากการให้บริการที่เกี่ยวข้องกับขอบเขตของการประกอบกิจการกระจายเสียงหรือโทรทัศน์ที่ได้รับอนุญาต ที่ผู้ใช้บริการจะต้องชำระค่าบริการเพิ่มเติม หากประสงค์จะดูช่องรายการดังกล่าว หรือค่าบริการเสริมอื่นๆ อาทิเช่น ค่าบริการในการตั้งอัดรายการล่วงหน้า/เตือนรายการล่วงหน้า เป็นต้น

 **๑.๔ รายได้จากการให้เช่าโครงสร้างพื้นฐาน สิ่งอำนวยความสะดวก และส่วนประกอบที่จำเป็น** หมายถึง รายได้จากการให้เช่าใช้อุปกรณ์หรือโครงสร้างพื้นฐานที่จำเป็นในการให้บริการของผู้รับใบอนุญาต ได้แก่ ที่ดิน อาคาร สิ่งปลูกสร้าง เสา ระบบสาย สายอากาศ ท่อ อุปกรณ์รวมสัญญาณ (Combiner) ระบบทำความเย็น และระบบสำรองต่างๆ เป็นต้น และรายได้อื่นๆ ที่เกี่ยวข้องกับการให้บริการตามที่ได้รับอนุญาต เช่น รายได้สำหรับการอำนวยความสะดวกด้านไฟฟ้าหรือประปา เป็นต้น

 **๑.๕ รายได้หรือสินทรัพย์ที่เป็นต่างตอบแทนอื่นใดในการให้บริการ** หมายถึง รายได้หรือสินทรัพย์ที่เป็นค่าตอบแทนอื่นใดในการให้บริการ (กรณี Barter Trade) ถือเป็นรายได้อื่นที่เกี่ยวเนื่องกับการให้บริการกระจายเสียงหรือโทรทัศน์ของผู้รับใบอนุญาต

1. **ค่าสมาชิก** หมายถึงรายได้จากการเก็บค่าสมาชิกสำหรับบริการกระจายเสียงหรือโทรทัศน์แบบบอกรับสมาชิก เช่น ค่าสมาชิกรายเดือน ค่าสมาชิกรายปี ค่าสมาชิกแรกเข้า (ที่มีการจัดเก็บเพียงครั้งเดียวแล้วสามารถใช้บริการได้ทันที) เป็นต้น
2. **รายได้จากการโฆษณาทั้งทางตรงและทางอ้อม** หมายถึง รายได้จากค่าโฆษณาที่เกิดขึ้นแบ่งออกเป็น ๒ กลุ่มหลักคือ รายได้จากค่าโฆษณาทางตรง (Direct Advertising Revenue) และรายได้จากโฆษณาทางอ้อม (Indirect Advertising Revenue) โดยรายได้จากโฆษณาทางตรงหมายถึงรายได้หรือสินทรัพย์ที่เป็นต่างตอบแทนจากการนำเสนอ โฆษณา หรือแสดงเครื่องหมายการค้าของผลิตภัณฑ์หรือบริการ ที่ทำให้ผู้รับชมรับรู้ถึงผลิตภัณฑ์หรือบริการนั้นๆ ผ่านช่องรายการของผู้รับใบอนุญาตบริการกระจายเสียงหรือโทรทัศน์โดยตรง สำหรับรายได้จากค่าโฆษณาทางอ้อม หมายถึง รายได้หรือสินทรัพย์ที่เป็นต่างตอบแทนที่เกิดการกระทำ ไม่ว่าด้วยวิธีการใดๆ ให้ประชาชนหรือผู้รับชมรับฟัง ได้เห็น ได้ยิน หรือรับทราบสรรพคุณ คุณประโยชน์หรือคุณภาพของผลิตภัณฑ์หรือบริการทางอ้อม เพื่อประโยชน์ในการแสวงหากำไรทางธุรกิจ
3. **รายได้อื่นที่เกี่ยวเนื่องกับการให้บริการของผู้รับใบอนุญาต**

 **๔.๑ รายได้จากการแบ่งเวลาให้ดำเนินรายการ** หมายถึงรายได้ที่เกิดจากการที่ผู้ประกอบการหรือผู้ผลิตรายการ (Content Producer) ทำการเช่าช่วงเวลาจากผู้ให้บริการกระจายเสียงหรือโทรทัศน์สำหรับการออกอากาศรายการที่ตนเองผลิต หรือเพื่อดำเนินการอย่างใดที่มีลักษณะทำนองเดียวกัน โดยผู้ให้บริการกิจการกระจายเสียงหรือโทรทัศน์จะสามารถหารายได้จากการเช่าช่วงเวลาได้ตามหลักเกณฑ์ที่คณะกรรมการกำหนด โดยรายได้ในส่วนนี้ต้องนำมาคำนวณค่าธรรมเนียมใบอนุญาตประกอบกิจการทั้งหมด

 **๔.๒ รายได้หรือสินทรัพย์จากการร่วมธุรกิจที่เกี่ยวข้องกับขอบเขตบริการที่ได้รับอนุญาต** หมายถึง รายได้หรือมูลค่าสินทรัพย์ในส่วนที่รับรู้จากสัญญาร่วมธุรกิจที่เกี่ยวข้องกับขอบเขตบริการที่ได้รับอนุญาต

 **๔.๓ รายได้จากการหาประโยชน์จากการขายต่อช่องรายการ เพื่อไปแพร่ภาพหรือเสียง โดยผู้รับอนุญาตรายอื่นๆ** หมายถึงรายได้ที่รับรู้จากการขายต่อช่องรายการวิทยุหรือโทรทัศน์ทั้งช่องให้กับผู้ให้รับใบอนุญาตรายอื่นเพื่อแพร่ภาพหรือเสียง เช่น การขายต่อช่องรายการในลักษณะ Sublicense

 **๔.๔ รายได้จากการ ขาย ติดตั้ง หรือบำรุงรักษา ในอุปกรณ์รับสัญญาณและอุปกรณ์เกี่ยวเนื่องต่างๆ ทางตรง และทางอ้อม ที่เป็นส่วนหนึ่งของการสร้างเงื่อนไขการใช้บริการ หรือที่บังคับต้องซื้อร่วมกับการใช้บริการ**

 **๔.๕ รายได้จากค่าธรรมเนียม ค่าปรับ ในบริการที่ได้รับอนุญาต** หมายถึงรายได้ที่รับรู้จากค่าปรับในกรณีต่างๆที่เกี่ยวเนื่องกับขอบเขตการให้บริการตามที่ได้รับอนุญาต เช่น การชำระค่าบริการล่าช้าหรือไม่ครบตามจำนวน ค่าปรับจากอุปกรณ์รับสัญญาณของผู้ใช้ปลายทางเสียหายหรือสูญหาย หรือค่าปรับจากการยุติสัญญาก่อนกำหนดหรือก่อนสิ้นสุดสัญญา

 **๔.๖ รายได้จากการขายข้อมูล** หมายถึงรายได้ที่รับรู้จากการดำเนินการรวมรวมข้อมูลหรือการวิเคราะห์ข้อมูลที่เกี่ยวเนื่องกับการให้บริการในกิจการกระจายเสียงและกิจโทรทัศน์ เช่น ข้อมูลประเภท rating หรือจำนวนสมาชิก เป็นต้น

1. **รายได้/สินทรัพย์ จากการบริจาค การอุดหนุนการให้บริการโดยตรงของสถานี** หมายถึงรายได้จากเงินบริจาค เพื่อนำไปใช้อุดหนุนการดำเนินงานของผู้รับใบอนุญาต ถือเป็นรายได้ตามประกาศ กสทช. เรื่อง หลักเกณฑ์และวิธีการอนุญาตการให้บริการกระจายเสียงหรือโทรทัศน์ พ.ศ. ๒๕๕๕
2. **รายได้จากการอุดหนุนจากกองทุนวิจัยและพัฒนาฯ เพื่อประโยชน์สาธารณะ** หมายถึงรายได้จากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม ถือเป็นรายได้ตามประกาศ กสทช. เรื่อง หลักเกณฑ์และวิธีการอนุญาตการให้บริการกระจายเสียงหรือโทรทัศน์ พ.ศ. ๒๕๕๕
3. **รายได้อื่น** หมายถึงรายได้อื่นที่ไม่มีการแสดงให้เห็นประจักษ์ว่าไม่เกี่ยวข้องกับการให้บริการที่ได้รับอนุญาต

## ประเภทของรายได้ที่ไม่นำมาคำนวณค่าธรรมเนียมใบอนุญาตรายปี

* งบประมาณแผ่นดินที่รัฐบาลจัดสรรให้แก่หน่วยงานของรัฐ หรือเงินที่ให้ในลักษณะที่เป็นการอุดหนุนจากรัฐบาลโดยตรงตามกฎหมาย รวมถึงทรัพย์สินที่กฎหมายให้โอนมาเพื่อดำเนินกิจการกระจายเสียงหรือกิจการโทรทัศน์
* รายได้จากการหาประโยชน์จากทรัพย์สินทางปัญญา ลิขสิทธิ์ และเครื่องหมายการค้า

รายได้ที่รับรู้จากการขายรายการ รายการที่ได้รับลิขสิทธ์ ภาพหรือเสียงที่เป็นส่วนหนึ่งของรายการ เช่น ภาพข่าว หรือภาพรายการกีฬาเฉพาะช่วงที่สำคัญ (Highlight) เป็นต้น

* ดอกผลที่เกิดจากเงินหรือทรัพย์สินหรือเงินที่ได้จากการปันผลจากเงินลงทุน

ดอกเบี้ยหรือเงินปันผลไม่ถือเป็นรายได้ที่เกี่ยวเนื่องกับการให้บริการกระจายเสียงหรือโทรทัศน์ของผู้รับใบอนุญาต เนื่องจากเป็นดอกเบี้ยหรือเงินปันผลที่เกิดจากกิจการที่ไม่เกี่ยวเนื่องกับการให้บริการโครงข่ายกระจายเสียงหรือโทรทัศน์

* รายได้จากการให้บริการสตูดิโอหรืออุปกรณ์อื่น

รายได้ที่รับรู้จากการให้เช่าใช้อุปกรณ์หรือห้องสตูดิโอเพื่อดำเนินการที่เกี่ยวข้องกับบริการกระจายเสียงหรือโทรทัศน์ หรือรายได้ที่รับรู้จากการให้บริการต่างๆ ที่เกี่ยวข้องในสตูดิโอไม่ถือเป็นรายได้ที่เกี่ยวเนื่องกับการให้บริการกระจายเสียงหรือโทรทัศน์ของผู้รับใบอนุญาต เนื่องจากเป็นรายได้ที่เกิดจากกิจการที่ไม่เกี่ยวเนื่องกับการให้บริการกระจายเสียงหรือโทรทัศน์

* รายได้จากการผลิตรายการวิทยุหรือโทรทัศน์

รายได้จากการผลิตรายการวิทยุหรือโทรทัศน์ไม่ถือเป็นรายได้ที่เกี่ยวเนื่องกับการให้บริการกระจายเสียงหรือโทรทัศน์ของผู้รับใบอนุญาต เนื่องจากเป็นรายได้ที่เกิดจากกิจการที่ไม่เกี่ยวเนื่องกับการให้บริการกระจายเสียงหรือโทรทัศน์

## รายได้ที่นำมาคำนวณค่าธรรมเนียมใบอนุญาตรายปีตามประเภทใบอนุญาต

ผู้รับใบอนุญาตประเภทต่างๆ อาจมีรายการประเภทของรายได้ที่ต้องนำมาคำนวณค่าธรรมเนียมใบอนุญาตรายปีแตกต่างกันขึ้นอยู่กับการประกอบกิจการที่ได้รับใบอนุญาต โดยสามารถสรุปประเภทของรายได้ที่ต้องนำมาคำนวณค่าธรรมเนียมใบอนุญาตรายปีแบ่งตามประเภทของใบอนุญาตประกอบกิจการได้ดังนี้

**๑. ใบอนุญาตประกอบกิจการบริการธุรกิจ (Commercial Service Provider)**

๑.๑ รายได้จากการโฆษณาทั้งทางตรงและทางอ้อม

๑.๒ รายได้จากการแบ่งเวลาให้ดำเนินรายการ

๑.๓ รายได้หรือสินทรัพย์จากการร่วมธุรกิจที่เกี่ยวข้องกับขอบเขตบริการที่ได้รับอนุญาต

๑.๔ รายได้หรือสินทรัพย์ที่เป็นต่างตอบแทนอื่นใดในการให้บริการ

๑.๕ รายได้จากการหาประโยชน์จากการขายต่อช่องรายการ เพื่อไปแพร่ภาพหรือเสียง โดยผู้รับอนุญาตรายอื่นๆ

๑.๖ รายได้จากค่าสมาชิก

๑.๗ รายได้จากการขายข้อมูล

๑.๘ รายได้จากค่าธรรมเนียม ค่าปรับ ในบริการที่ได้รับอนุญาต

๑.๙ รายได้อื่นที่ไม่มีการแสดงเป็นที่ประจักษ์ว่าไม่เกี่ยวเนื่องกับการให้บริการของผู้รับใบอนุญาต (ที่ไม่ได้ระบุตามข้อ ๑.๑-๑.๘)

**๒. ใบอนุญาตประกอบกิจการบริการสาธารณะ (Public Service Provider)**

๒.๑ รายได้จากหน่วยงานของรัฐ หรือองค์กรอื่น เพื่อสนับสนุนสถานี ทางตรงและทางอ้อม

๒.๒ รายได้หรือสินทรัพย์ที่เป็นต่างตอบแทนอื่นใดในการให้บริการ

๒.๓ รายได้จากการโฆษณาทั้งทางตรงและทางอ้อม

๒.๔ รายได้จากการแบ่งเวลาให้ดำเนินรายการ

๒.๕ รายได้หรือสินทรัพย์จากการร่วมธุรกิจที่เกี่ยวข้องกับขอบเขตบริการที่ได้รับอนุญาต

๒.๖ รายได้จากการหาประโยชน์จากการขายต่อช่องรายการ เพื่อไปแพร่ภาพหรือเสียง โดยผู้รับอนุญาตรายอื่นๆ

๒.๗ รายได้จากการขายข้อมูล

๒.๘ รายได้จากค่าธรรมเนียม ค่าปรับ ในบริการที่ได้รับอนุญาต

๒.๙ รายได้อื่นที่ไม่มีการแสดงเป็นที่ประจักษ์ว่าไม่เกี่ยวเนื่องกับการให้บริการของผู้รับใบอนุญาต (ที่ไม่ได้ระบุตามข้อ ๒.๑-๒.๘)

**๓. ใบอนุญาตประกอบกิจการบริการชุมชน (Community Service Provider)**

๓.๑ รายได้/สินทรัพย์ จากการบริจาค การอุดหนุนการให้บริการโดยตรงของสถานี

๓.๒ รายได้การอุดหนุนจากกองทุนวิจัยและพัฒนาฯ เพื่อประโยชน์สาธารณะ

๓.๓ รายได้อื่นที่ไม่มีการแสดงเป็นที่ประจักษ์ว่าไม่เกี่ยวเนื่องกับการให้บริการของผู้รับใบอนุญาต (ที่ไม่ได้ระบุตามข้อ (๓.๑-๓.๒)

**๔. ใบอนุญาตประกอบกิจการให้บริการโครงข่ายกระจายเสียงหรือโทรทัศน์ (Network Providers)**

๔.๑ รายได้จากการให้เช่าใช้โครงข่ายกระจายเสียงและโทรทัศน์ทั้งทางสายและไร้สาย

๔.๒ รายได้ค่าสมาชิก

๔.๓ รายได้หรือสินทรัพย์ที่เป็นต่างตอบแทนอื่นใดในการให้บริการ

๔.๔ รายได้หรือสินทรัพย์จากการร่วมธุรกิจที่เกี่ยวข้องกับขอบเขตบริการที่ได้รับอนุญาต

๔.๕ รายได้จากช่องรายการพิเศษ (premium) หรือบริการเสริมอื่นๆ

๔.๖ รายได้จากค่าธรรมเนียม ค่าปรับ ในบริการที่ได้รับอนุญาต

๔.๗ รายได้จากการ ขาย ติดตั้ง หรือบำรุงรักษา ในอุปกรณ์รับสัญญาณและอุปกรณ์เกี่ยวเนื่องต่างๆ ทางตรง และทางอ้อม ที่เป็นส่วนหนึ่งของการสร้างเงื่อนไขการใช้บริการ หรือที่บังคับต้องซื้อร่วมกับการใช้บริการ

๔.๘ รายได้จากการขายข้อมูล

๔.๙ รายได้จากค่าธรรมเนียม ค่าปรับ ในบริการที่ได้รับอนุญาต

๔.๑๐ รายได้อื่นที่ไม่มีการแสดงเป็นที่ประจักษ์ว่าไม่เกี่ยวเนื่องกับการให้บริการของผู้รับใบอนุญาต (ที่ไม่ได้ระบุตามข้อ (๔.๑-๔.๙)

**๕. ใบอนุญาตประกอบกิจการให้บริการสิ่งอำนวยความสะดวกด้านกระจายเสียงหรือโทรทัศน์ (Facility Providers)**

๕.๑รายได้จากการให้เช่าโครงสร้างพื้นฐาน สิ่งอำนวยความสะดวก และส่วนประกอบที่จำเป็น

๕.๒ รายได้หรือสินทรัพย์ที่เป็นต่างตอบแทนอื่นใดในการให้บริการ

๕.๓ รายได้หรือสินทรัพย์จากการร่วมธุรกิจที่เกี่ยวข้องกับขอบเขตบริการที่ได้รับอนุญาต

๕.๔ รายได้จากค่าธรรมเนียม ค่าปรับ ในบริการที่ได้รับอนุญาต

๕.๕ รายได้อื่นที่ไม่มีการแสดงเป็นที่ประจักษ์ว่าไม่เกี่ยวเนื่องกับการให้บริการของผู้รับใบอนุญาต (ที่ไม่ได้ระบุตามข้อ ๕.๑-๕.๔)

**๖. ใบอนุญาตประกอบกิจการที่ไม่ใช้คลื่นความถี่**

๖.๑ รายได้/สินทรัพย์ จากการบริจาค การอุดหนุน การสนับสนุนการให้บริการโดยตรงของสถานี

๖.๒ รายได้จากหน่วยงานของรัฐ หรือองค์กรอื่น เพื่อสนับสนุนสถานี ทางตรงและทางอ้อม

๖.๓ รายได้จากการโฆษณาทั้งทางตรงและทางอ้อม

๖.๔ รายได้จากการแบ่งเวลาให้ดำเนินรายการ

๖.๕ รายได้หรือสินทรัพย์จากการร่วมธุรกิจที่เกี่ยวข้องกับขอบเขตบริการที่ได้รับอนุญาต

๖.๖ รายได้หรือสินทรัพย์ที่เป็นต่างตอบแทนอื่นใดในการให้บริการ

๖.๗ รายได้จากการหาประโยชน์จากการขายต่อช่องรายการ เพื่อไปแพร่ภาพหรือเสียง โดยผู้รับอนุญาตรายอื่นๆ

๖.๘ รายได้จากค่าสมาชิก

๖.๙ รายได้จากการขายข้อมูล

๖.๑๐ รายได้จากค่าธรรมเนียม ค่าปรับ ในบริการที่ได้รับอนุญาต

๖.๑๑ รายได้อื่นที่ไม่มีการแสดงเป็นที่ประจักษ์ว่าไม่เกี่ยวเนื่องกับการให้บริการของผู้รับใบอนุญาต (ที่ไม่ได้ระบุตามข้อ ๖.๑-๖.๑๐)